31.

V súlade s víziou európskeho vzdelávacieho priestoru a jeho dosiahnutím do roku 2025, európskym výskumným priestorom a so zreteľom na rímske ministerské komuniké by „Európske univerzity“ – pri plnom rešpektovaní právomocí členských štátov a so zreteľom na zásadu subsidiarity, inštitucionálnej autonómie, akademickej slobody a v súlade s vnútroštátnou a regionálnou situáciou a v úzkej spolupráci s orgánmi vysokoškolského vzdelávania členských štátov – mali: a) Podporovať spoločnú európsku víziu vrátane základných akademických hodnôt prispievajúcich k posilneniu európskej identity všetkých učiacich sa, učiteľov, výskumných pracovníkov a zamestnancov, a zabezpečiť im tak vedomosti, zručnosti a kompetencie potrebné na podporu transformácie smerom k udržateľnejšej, odolnejšej a inkluzívnejšej Európe, na spoluprácu a spoločné získavanie vedomostí v rámci rôznych európskych a globálnych kultúr v rôznych jazykoch, naprieč hranicami, sektormi a akademickými disciplínami. b) Vytvoriť európske medziuniverzitné kampusy založené na inklúzii, spravodlivosti, rodovej rovnosti a excelentnosti v oblasti vzdelávania, výučby, výskumu a inovácie, pokrývajúce široký geografický rozsah vo všetkých častiach Európy. c) Prispievať k spoločným integrovaným dlhodobým stratégiám v oblasti vzdelávania a odbornej prípravy, výskumu a inovácie, ako aj k službám pre spoločnosť s cieľom zvýšiť kvalitu, atraktívnosť, konkurencieschopnosť a relevantnosť európskych inštitúcií vysokoškolského vzdelávania a posilniť vedomostný štvorec. Inštitúcie vysokoškolského vzdelávania združujú online, ako aj fyzické zdroje, kurzy, odborné znalosti, zamestnancov, údaje a infraštruktúru s cieľom využiť svoje silné stránky a zvýšiť svoju odolnosť. d) Preskúmať nové a atraktívne spôsoby náboru, odmeňovania, hodnotenia a profesionalizácie učiteľov, zamestnancov a výskumných pracovníkov, pracovať na lepšom uznávaní výsledkov dosiahnutých v oblasti vzdelávania, výskumu, riadenia a podnikania a na dosiahnutí lepšej rovnováhy medzi nimi a podporovať tak najlepšie postupy pri nábore a kariérnom rozvoji, a to pri rešpektovaní rovnováhy medzi pracovným a súkromným životom, a rozvíjať nové ocenenie a hodnotenie výkonnosti. e) Vytvoriť ešte silnejšie aliancie preskúmaním uskutočniteľnosti spoločného zápisu študentov a spoločného náboru akademických a výskumných pracovníkov v rámci rôznych vnútroštátnych systémov, aby sa v rámci aliancií zvýšila atraktivita, udržateľnosť a flexibilita ich kariéry v oblasti vzdelávania a výskumu. f) Riešiť spoločenské výzvy a potreby v oblasti zručností v Európe prostredníctvom partnerskej spolupráce a budovania európskych transdisciplinárnych a nadnárodných tímov na získavanie vedomostí pozostávajúcich zo študentov a z akademických pracovníkov spolu s výskumnými pracovníkmi a aktérmi z oblasti podnikania, inovácie a zo širších komunít. Inštitúcie vysokoškolského vzdelávania v spolupráci so svojimi okolitými inovačnými ekosystémami pripravujú študentov, absolventov a začínajúcich výskumných pracovníkov, aby maximalizovali svoju zamestnateľnosť a využili ponúkané príležitosti a stali sa aktérmi zmeny, pokiaľ ide o súbežnú zelenú a digitálnu transformáciu, a v prípade potreby rozširujú a posilňujú doktorandské a postdoktorandské programy odbornej prípravy nad rámec akademickej prípravy tak, aby zahŕňali prierezové zručnosti užitočné pre iné sektory. g) Pokročiť smerom k začleňovaniu vzdelávania do udržateľného rozvoja na všetkých úrovniach a v disciplínach na základe Agendy 2030 pre udržateľný rozvoj, podpora prístupu STEAM (6) a zatraktívnenie oblastí STEM a kariéry v akademickej a výskumnej oblasti, a to aj pre ženy. h) Začleniť do učebných osnov kombinované formy mobility, t. j. fyzickú mobilitu, ktorá musí zostať základným formátom, zmiešanú (7) a/alebo virtuálnu (8) s cieľom zvýšiť mobilitu študentov a absolventov na všetkých úrovniach a dosiahnuť, aby sa internacionalizácia doma stala realitou v súlade s normami kvality v Európe a v členských štátoch (9). i) Zabezpečiť, aby sa celoživotné vzdelávanie stalo realitou vo vysokoškolskom vzdelávaní tým, že sa ponúknu rôzne možnosti vzdelávania a zavedú sa inovačné pedagogické postupy zamerané na študentov, ktoré sa budú spoločne uplatňovať v európskych medziuniverzitných kampusoch, v rámci ktorých budú mať rôzne typy študentov možnosť vytvárať flexibilné vzdelávacie dráhy na všetkých úrovniach ich štúdia a kariéry. Hoci sa mikrocertifikáty (10) neodchyľujú od základnej zásady študijných programov na získanie plnohodnotného vysokoškolského titulu a neoslabujú ju, mohli by pomôcť rozšíriť možnosti vzdelávania s cieľom prispôsobiť ich aj netradičným študentom a zohľadniť dopyt po nových zručnostiach na trhu práce, zabezpečiť, aby sa skúsenosť so vzdelávaním stala flexibilnejšia a modulárnejšia, podporovať prístup k vysokoškolskému vzdelávaniu, zapájať učiacich sa bez ohľadu na ich predchádzajúce kvalifikácie alebo zázemie, podporovať príležitosti na rekvalifikáciu a zvyšovanie úrovne zručností a zároveň zabezpečovať kvalitné vzdelávanie. j) Propagovať praktické a/alebo pracovné skúsenosti podporované externými mentormi s cieľom podporiť podnikateľské zmýšľanie a rozvíjať občiansku angažovanosť. k) Usilovať sa o vyváženú mobilitu študentov, mobilitu zamestnancov a cirkuláciu mozgov v rámci aliancií. l) Vytvoriť nové, inkluzívnejšie a inovatívnejšie vzdelávacie prostredie, ktoré osloví všetkých učiacich sa vrátane znevýhodnených a netradičných študentov, a prispieť k posilneniu kvality a sociálneho rozmeru európskych systémov vysokoškolského vzdelávania. m) Prispieť k posilneniu výskumných a inovačných rozmerov inštitúcií vysokoškolského vzdelávania v Európe vypracovaním spoločného programu, spoločných infraštruktúr a zdrojov, podporou kritického množstva, posilnením ľudského kapitálu a zapojením neakademických aktérov do výučby a výskumu, prepojenia s okolitými inovačnými ekosystémami, s občanmi a spoločnosťou. n) Podporovať „Európske univerzity“ ako „testovacie prostredia“ pre inovačnú výučbu a výskum vrátane hodnotenia akademickej kariéry a systémov odmeňovania, ktoré zohľadňujú okrem iného postupy otvorenej vedy, kvalitu výučby, prenos vedomostí a dosah; zlepšené systémy možnosti obsadzovania funkčných miest v trvalom pracovnom pomere a posilnené riadenie a diverzifikáciu kariéry a prijatie zásad a postupov otvorenej vedy vrátane európskeho cloudu pre otvorenú vedu a infraštruktúr na zverejňovanie otvoreného prístupu, spoločného využívania vedomostí a údajov, ako aj otvorenej spolupráce. o) Podporovať schválenie „Európskej charty výskumných pracovníkov“ a „Kódexu správania pre nábor výskumných pracovníkov (11)“ a ich vykonávacích mechanizmov vrátane stratégie ľudských zdrojov pre výskumných pracovníkov (HRS4R) a portálu EURAXESS, záverov Rady o prehĺbení európskeho výskumného priestoru a budúcej platformy pre talenty v EVP, ktorých cieľom je podporovať európske postupy rozvoja kariéry v oblasti výskumu uplatňované na viaceré profesijné dráhy. p) Podporovať plné využívanie excelentnej výskumnej a inovačnej kapacity EÚ v sektoroch vysokoškolského vzdelávania a výskumu, pričom sa podporia vysokokvalifikovaní a konkurencieschopní európski výskumní pracovníci, zvýšená excelentnosť výskumu a posilnený prenos vedomostí a inovačná kapacita v Európe, a to prostredníctvom užších prepojení s programom Horizont Európa, a uskutočniteľnosť kariéry naprieč hranicami, disciplínami a sektormi. q) Pomôcť identifikovať prekážky, ktoré bránia plnému využitiu potenciálu iniciatívy „Európske univerzity“, a pokiaľ je to možné, navrhnúť riešenia, ktoré by mohli byť prínosom pre celý systém vysokoškolského vzdelávania a ktoré sa majú prijať na právne zodpovednej úrovni rozhodovania. r) Pôsobiť ako vzorové príklady transformácie európskeho vysokoškolského vzdelávania pre ďalšie vykonávanie bolonských kľúčových záväzkov vrátane automatického uznávania kvalifikácií a období mobility v zahraničí a ako most medzi európskym vzdelávacím priestorom a európskym výskumným priestorom v plnej súčinnosti s európskym priestorom vysokoškolského vzdelávania. s) Prispievať k zvyšovaniu excelentnosti v oblasti výskumu a kvality vo vzdelávaní, a to aj v medzinárodnom kontexte, a tým prispievať ku konkurencieschopnosti európskeho sektora vysokoškolského vzdelávania v kontexte globálnej súťaže o talenty, a to aj internacionalizáciou inštitúcií vysokoškolského vzdelávania, spoluprácou pri riešení globálnych výziev, presadzovaním základných akademických hodnôt, ako aj spoločných európskych hodnôt, spoluprácou pri riešení zahraničného zasahovania, reformou systémov hodnotenia výskumu a reformou kariérneho vývoja a ochranou výsledkov výskumu a duševného vlastníctva v súlade so zásadami otvoreného prístupu a otvorených dát na úrovni EÚ.